《淳佑七年丁未十一月朔蔡久轩自江东提刑归抵》
宋代·李伯玉

清时屏臣奸，琴瑟大更化。
四佞斥昕朝，一札颁丙夜。
明庭集孔鸾，清庙荐琼斚。
堂堂西山孙，藉藉少室价。
给札承晨庐，紬书群玉舍。
功名渠自来，迫逐不容赦。
君心政事本，治化朝廷下。
纪纲始宫闱，国本关宗社。
累章沥忠赤，万口齐脍炙。
迩来忠佞杂，异论淆王霸。
吴天且不容，膴仕骈姻娅。
回遹何日沮，好官从唾骂。
人方酣势利，君独辩奸诈。
同僚俱愧赧，灶婢亦惊讶。
官职一涕唾，名声穷泰华。
列之绍符间，允矣陈邹亚。
江东天一方，使者星言驾。
我亦腾氓廛，何幸寇君借。
国步正艰危，人心实凭藉。
良民困盗贼，螟蟊损禾稼。
豪姓侵细民，荆榛害桑枯。
污官混廉吏，鲍秽熏兰麝。
少烦六辔濡，行见四辈迓。
君诚梁栋材，好与支大厦。

作者简介：宋饶州馀干人，字纯甫，号斛峰。初名诚，以犯理宗潜讳改名。理宗端平二年进士。授观察推官、太学正兼庄文府教授、太学博士。召试馆职，历诋贵戚大臣，直声暴起。累迁太府少卿、工部侍郎等。度宗时兼同修国史、实录院同修撰等，以不容于贾似道罢归。旋擢权礼部尚书兼侍读。有《斛峰集》。